กบข.หาผู้ร่วมทุนใหม่ใหม่
หลังถือบลจ.นครหลวงไทย100%เล็งเปลี่ยนชื่อ-ดึง&#8216;ศุภกร&#8217;นั่งเอ็มดี
19 ส.ค. 2554

หลังถือบลจ.นครหลวงไทย100%เล็งเปลี่ยนชื่อ-ดึง‘ศุภกร’นั่งเอ็มดี
สิ้นชื่อ บลจ.นครหลวงไทย กบข.ในฐานะผู้ถือหุ้น 100% หาผู้ร่วมทุนใหม่ หลังรับซื้อหุ้นทั้งหมดจากธนาคารธนชาต ดึง “ศุภกร” นั่งแท่นกรรมการผู้จัดการ 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข.เข้าซื้อหุ้นจำนวน 60% ในบริษัทหลักทรัพย์จัดการกองทุน (บลจ.) นครหลวงไทย จากเดิมที่ถือหุ้นจำนวน 40% ส่งผลให้ กบข.ถือหุ้นจำนวน 100% ของทุนจดทะเบียน และเตรียมหาพันธมิตรรายใหม่เข้ามาช่วยเพิ่มขีดความสามารถการแข่งขันในธุรกิจ ซึ่งจะเป็นนักลงทุนชาวไทย และจะมีการเปลี่ยนแปลงชื่อ บลจ. พร้อมโลโก้ใหม่ในเร็วๆ นี้ 
“สาเหตุที่ กบข.ตัดสินใจเข้าซื้อ บลจ.นครหลวงไทย เนื่องจากมีความเชื่อมั่นในความแข็งแกร่งขององค์กร บุคลากร รวมถึงภาพรวมของอุตสาหกรรมยังคงเติบโตดี เพราะประชาชนให้ความสนใจเรื่องการออมและการลงทุนมากขึ้น” น.ส.โสภาวดี กล่าว
พร้อมกันนี้ น.ส.โสภาวดี เปิดเผยว่า บลจ.ใหม่นี้จะมีนายศุภกร สุนทรกิจ ซึ่งเป็นผู้มีความรู้และมีประสบการณ์สูงในอุตสาหกรรมกองทุนรวม เข้ามารับตำแหน่งกรรมการผู้จัดการ ซึ่งเชื่อว่าจะสามารถให้บริการและสร้างความมั่นใจให้กับลูกค้าได้เป็นอย่างดี
ทั้งนี้ ในปัจจุบัน บลจ.นครหลวงไทย มีมูลค่าสินทรัพย์สุทธิภายใต้การบริหารจัดการ (เอยูเอ็ม) ประมาณ 2.6 หมื่นล้านบาท โดยในจำนวนนี้เป็นกองทุนรวมอสังหาริมทรัพย์ 2 กองทุน คือ กองทุนรวมสิทธิการเช่าอสังหาริมทรัพย์สนามบินสมุย (SPF) และกองทุนรวมสิทธิการเช่าอสังหาริมทรัพย์เออร์บานา (URBNPF)
“กบข.จะได้ทรัพย์สินทั้งหมดของ บลจ.นครหลวงไทย และมีนโยบายที่จะลงทุนในธุรกิจจัดการลงทุนต่อไป เพราะเป็นธุรกิจที่เกี่ยวเนื่องกัน เพียงแต่ต้องการลดสัดส่วนการลงทุนใน บลจ.นครหลวงไทย เหลือ 40% เท่าเดิม” น.ส.โสภาวดี กล่าว
อย่างไรก็ตาม น.ส.โสภาวดี กล่าวว่า ไม่สามารถเปิดเผยราคาซื้อขายหุ้นในครั้งนี้ได้
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าวว่า ธนาคารนครหลวงไทยซึ่งเป็นบริษัทย่อยของธนาคารธนชาต ได้ขายหุ้นสามัญของ บลจ.นครหลวงไทย จำนวน 18 ล้านหุ้น หรือคิดเป็นสัดส่วน 60% ให้กับ กบข. ทำให้ กบข.จะเป็นผู้ถือหุ้นจำนวน 100% ใน บลจ.นครหลวงไทย ตั้งแต่วันที่ 30 พ.ค. 2554 เป็นต้นไป และอยู่ในกระบวนการที่จะเปลี่ยนแปลงชื่อบริษัทไม่ให้มีคำว่า “นครหลวงไทย” ต่อไป
“การขายหุ้นครั้งนี้เป็นการดำเนินการตามสัญญาร่วมทุนระหว่างธนาคารนครหลวงไทย และ กบข. และเป็นส่วนหนึ่งในการบริหารและจัดการบริษัทย่อยในกลุ่มธุรกิจการเงินธนชาต ตามแผนการโอนกิจการทั้งหมดของธนาคารนครหลวงไทยมายังธนาคารธนชาต ซึ่งกลุ่มธนชาตมีนโยบายที่จะให้ บลจ.ธนชาต เป็น บลจ.แห่งเดียวในกลุ่ม” นายสมเจตน์ กล่าว 
ทั้งนี้ เมื่อเดือน เม.ย. 2554 บลจ.ธนชาต มีเอยูเอ็มรวม 9.59 หมื่นล้านบาท โดยธนาคารธนชาตถือหุ้น บลจ.ธนชาต ในสัดส่วน 75%